Bokke mik na sege in Etzebeth se 100ste toetsEben Etzebeth op die aanval teen Wallis. Foto: GB Jordaan. Wanneer Eben Etzebeth Saterdag op die DHL-stadion in Kaapstad teen Wallis uitdraf, sal hy deel van ’n uitgelese groep Springbok-spelers word. Die 30-jarige slot sal dan in sy 100ste toets vir Suid-Afrika speel; ’n prestasie wat nog net deur Victor Matfield (127 toetse), Tendai Mtawarira (117 toetse), Percy Montgomery (102 toetse), John Smit (111 toetse), Bryan Habana (124 toetse) en Jean de Villiers (109 toetse) vermag is. En met dié reeks in die weegskaal sal Etzebeth hoop dat sy mylpaaltoets op ’n beter uitslag as dié van Montgomery, Smit, Habana en De Villiers afstuur. Hulle was immers almal aan die verloorkant in hul 100ste wedstryd vir Suid-Afrika. Die reusespeler, wat 2,03 m in sy sokkies staan en die skaal op 122 kg laat kreun, het op 9 Junie 2012 sy Springbok-buiging teen Engeland gemaak. Sedertdien het die Bokke baie meer van die toetse gewen as verloor waarin hy gespeel het en hy doen ongetwyfeld sy naam as een van wêreldrugby se harde manne gestand. Etzebeth staan nie sommer vir iemand terug nie. (November 2021) (Foto: Adrian Dennis/AFP) Gaan vra maar vir sy teenstanders teen wie hulle nie sal wil speel nie. Dink aan wie die tweestryde gewen het: Alun Wyn Jones of Etzebeth? Brodie Retallick of Etzebeth? Maro Itoje of Etzebeth? Ja, Etzebeth en Bakkies Botha het vroeër vanjaar koppe gestamp oor sy spelpeil vir Toulon in Frankryk, maar selfs toe het Botha se kritiek met ’n kompliment begin. “Hy is die voorste slot ter wêreld, maar hy speel ongelukkig net sy beste rugby vir die Springbokke,” het Botha destyds aangevoer. En – wanneer ’n mens nou eerlik wil wees – behoort die meeste Suid-Afrikaanse rugbyliefhebbers eintlik heel oukei daarmee te wees as ’n speler op sy heel beste vir die Springbokke is, of hoe? Lood de Jager is opgewonde om Etzebeth se slotmaat in sy 100ste toets te wees. Die twee spelers het al in 31 wedstryde saam in die lynstaan gerank; net Botha en Victor Matfield het gesamentlik in meer toetse (63) as ’n slotkombinasie vir Suid-Afrika gespeel. Hy het dit egter onderstreep dat ’n Springbok-oorwinning van selfs groter waarde sal wees. “Dit is ’n baie spesiale dag vir Eben, maar dit sal selfs meer spesiaal wees as ons die wedstryd vir hom en vir Bongi [Mbonambi wat in sy 50ste toets speel] kan wen,” het De Jager gesê. “Ons benader hierdie wedstryd as ’n eindstryd en ek is doodseker dat Wallis ’n soortgelyke benadering sal volg. Daar wag ’n paar groot wedstryde op ons en dit sal goed wees as ons daaraan gewoond sal raak om druksituasies te hanteer.” ’n Springbok-sege sal ongetwyfeld die kersie op die koek wees. Maar Etzebeth verdien die lof wat hom toekom – hy is immers een van Suid-Afrika se heel beste rugbyspelers.